สอบถามค่ะ อยู่ดีๆก็มีตุ่มคัน มีลักษณะคล้ายยุงกัด คันมาก ขึ้นตามหน้าอก ตามลำตัว ไม่ทราบว่าเกิดจากสาเหตุอะไร แก้ไขยังไงคะ
สวัสดีค่ะ อาการมีตุ่มแดงคัน คล้ายยุงกัด คันมาก ขึ้นตามลำตัวนั้น อาจจะเป็นตุ่มจากการถูกแมลงกัด แต่ก็มักจะเห็นตัวแมลงบ้าง ถ้ามีผื่นเยอะขึ้นทั้งตัว สาเหตุอื่นๆเช่น ผื่นคันจากผื่นผิวหนังอักเสบเฉียบพลัน ซึ่งอาจจะเป็นภูมิแพ้ผิวหนัง ผื่นระคายสัมผัส หรือเป็นผื่นจากการติดเชื้อซิฟิลิซ การติดเชื้อ HIV ในระยะเฉียบพลัน การติดเชื้อราที่ผิวหนัง ผื่นแพ้ยาบางชนิด การติดเชื้อไวรัสที่เป็นลักษณะไข้ออกผื่น ก็คือจะมีไข้ร่วมไปด้วยจากที่กล่าวมา ตุ่มคันส่วนใหญ่มักจะเกิดจากผื่นผิวหนังอักเสบ แต่จะเป็นภูมิแพ้ในตัวเองหรือระคายจากภายนอก อาจต้องดูจากประวัติภูมิแพ้ในอดีต และดูว่าสัมพันธ์กับการไปสัมผัสอะไรมาหรือเปล่าในเบื้องต้น ควรหลีกเลี่ยงปัจจัยกระตุ้นใดๆที่ทำให้มีอาการมากขึ้น หลีกเลี่ยงการไปถูไถ รักษาความสะอาดที่ผิวหนังให้ดี ไม่ให้อับชื้น กินยาแก้แพ้แก้คันเพื่อบรรเทาอาการก่อนได้ และสังเกตอาการ ถ้าผื่นยังเป็นมากขึ้นเรื่อยๆ ควรไปพบแพทย์เพื่อตรวจประเมินร่างกายจริงต่อไป